เครดิตบูโรสุดทนถูกออมสินใส่ร้าย
เครดิตบูโร ควันออกหู อัด “ออมสิน” ยังไม่หยุดโยนบาปให้ เรื่องนี้ถึงมือกรรมการตรวจสอบธนาคารแน่
22 ส.ค. 2555

เครดิตบูโร ควันออกหู อัด “ออมสิน” ยังไม่หยุดโยนบาปให้ เรื่องนี้ถึงมือกรรมการตรวจสอบธนาคารแน่
นายสุรพล โอภาสเสถียร ผู้จัดการใหญ่ บริษัท ข้อมูลเครดิตแห่งชาติ (เครดิตบูโร) เปิดเผยว่า เครดิตบูโรได้ทำหนังสือถึงรักษาการผู้อำนวยการ ธนาคารออมสิน กรณีที่ให้ข่าวว่าโครงการพักชำระหนี้ดีตามนโยบายของรัฐบาลที่ไม่เป็นไปตามเป้าหมาย เพราะเครดิตบูโรกับธนาคารมีความเห็นว่าการพักหนี้ดีโดยอัตโนมัตินั้นอาจเข้าข่ายผิดกฎหมาย เครดิตบูโรขอชี้แจงว่า การดำเนินโครงการดังกล่าวจะสามารถทำได้โดยชอบด้วยกฎหมายและตามเป้าหมายที่กำหนดหรือไม่นั้น ขึ้นอยู่กับการดำเนินงานของธนาคาร ไม่ควรอ้างว่าติดอุปสรรคจากเครดิตบูโร ธนาคารออมสินจะต้องไปแก้ไขที่กลไกของธนาคารเอง 
อย่างไรก็ตาม หากธนาคารออมสินมีการกล่าวอ้างว่าติดเครดิตบูโรอีก จะทำหนังสือขอความเป็นธรรมกับกรรมการตรวจสอบของธนาคารออมสินให้พิจารณา เพราะเครดิตบูโรถูกกล่าวอ้างมาหลายครั้งแล้ว และในการประชุมทุกครั้งตัวแทนของธนาคารก็บอกว่าเป็นเรื่องการสื่อสารภายในที่ถ่ายทอดลงไปยังผู้ปฏิบัติงานไม่ชัดเจน โดยเครดิตบูโรจะดำเนินการอย่างเด็ดขาดกับสิ่งที่ไม่ได้รับความเป็นธรรมอย่างแน่นอน
ทั้งนี้ หากธนาคารออมสินและธนาคารเฉพาะกิจของรัฐมีนโยบายหรือข้อตกลงอย่างใดๆ กับลูกค้า และลูกค้าสามารถปฏิบัติได้ ธนาคารอาจใช้ดุลพินิจนำส่งข้อมูลของลูกค้าในรหัสสถานะบัญชี “ปกติ” (รหัส 10) ได้ ซึ่งเครดิตบูโรเคยยืนยันในที่ประชุมกับธนาคารเฉพาะกิจทั้ง 4 แห่งหลายครั้งแล้ว